Ole Sohn (SF), 2003-02-04:
Ministeren skriver i den skriftlige fremsættelse til lovforslaget indledningsvis, at formålet med lovforslaget er at understøtte aftalesystemet mellem staten og amtskommunerne.
Den anden side er Kommunernes Landsforening og Amtsrådsforeningen, altså de kommunale organisationer, som klart og utvetydigt har tilkendegivet, at gennemførelsen af dette lovforslag i den grad vil underminere det gældende aftalesystem mellem amter, kommuner og staten.
Det vil altså sige, at vi er i en situation, hvor der med hensyn til det, som er - man kan sige - kernen i hele den kommunale økonomi, aftalesystemet, mellem på den ene side staten og den anden side de kommunale og amtskommunale organisationer, er en total difference i opfattelsen af, hvordan lovforslaget her virker.
Det er i hvert fald en kendsgerning, at staten - dvs. Venstre og De Konservative med støtte af Dansk Folkeparti - nu ensidigt griber ind i det kommunale aftalesystem.
Hvorfor gør man det?
Ja, det gør man
, fordi de kommunale skatter under ét overstiger skattestoppet med 0,02 pct. - med 0,02 pct.
Mindre kan det vist ikke blive, eller sagt på en anden måde: tættere på overholdelse af et skattestop kan man ikke komme. Så er spørgsmålet: Hvad er årsagen til, at man samlet set har været nødt til at hæve skatterne med 0,02 pct.?
Ja, årsagen er, at Vestsjællands Amt er i en økonomisk situation, hvor man må prioritere, om man skal forringe den borgernære service, eller man skal opretholde det velfærdsniveau, som et enigt Folketing på forskellig sæt og vis har givet udtryk for er meget centralt.
Regeringspartierne sagde i valgkampen, at vi skal styrke sundhedssektoren, vi skal styrke sygehusvæsenet.
Dansk Folkeparti fulgte efter og overgik det oven i købet efter valget ved at skrive til hver enkelt medarbejder på hospitalerne, at vi nok skal sørge for, at der ikke bliver lukket sygehuse, for vi mener, at sygehussektoren er et meget centralt led i vores velfærdssamfund.
Så kommer vi hertil, hvor vi skal gøre regnebrættet op, og så finder Dansk Folkeparti og Venstre og De Konservative det altså meget vigtigt, af principielle grunde - af principielle grunde - at straffe et amt for at opretholde den borgernære service.
Så skal der indføres en strafforanstaltning, i og med at Vestsjællands Amt skal aflevere 60 mio. kr. til staten.
Så kan Dansk Folkeparti måske godt sige, at de skal gå til skattelettelser, men skal det batte noget, er det ikke 30 mio. kr., men 30-60 mia. kr., der skal til, før man overhovedet kan se det på skattebilletten.
Så selvfølgelig har det ingen indflydelse på, om det kan give skattelettelse eller ej.
Men det rejser et andet spørgsmål, som ikke mindst Dansk Folkeparti også nødvendigvis må tage stilling til.
Det er, at når man har et skattestop, som indebærer, at den eneste måde, amterne og kommunerne kan få økonomien til at hænge samme på både i år og også i de kommende år, er ved at foretage løbende nedskæringer i den borgernære service, hvordan hænger det så sammen med et udtrykt ønske fra alle Folketingets partier, men ikke mindst fra Dansk Folkepartis side, om, at der skal være mulighed for at opretholde velfærden, ikke mindst i sygehussektoren?
Derfor vil et naturligt spørgsmål til Dansk Folkeparti, som kommunerne og amterne må have krav på svar på, være, om Dansk Folkeparti i forbindelse med de forestående kommuneaftaleforhandlinger for 2004 vil lægge pres på regeringen ved at sige, at så må det kommunale og amtskommunale bloktilskud hæves væsentligt, sådan at man ude i amter og kommuner får mulighed for at opretholde en rimelig service.
Og skal det ske, så er næste spørgsmål: Hvor i den statslige sektor skal der så foretages de massive nedskæringer? For det er jo det, der er alternativet.
Enten skal nedskæringerne foretages i amterne og kommunerne, som har den primære opgave inden for den borgernære service, eller også skal det ske inden for statens område.
Dér er der behov for at få nogle klare meldinger både fra regeringen og Dansk Folkeparti om, hvor det i givet fald skal ske.